b'\n_START_ARTICLE_\nAlfred Pichler\n_START_SECTION_\n\xc5\xbdivotopis\n_START_PARAGRAPH_\nAlfred Pichler ro\xc4\x91en je u mjestu O\xc5\xa1trelju kod Bosanskog Petrovca 1913. godine u tirolskoj obitelji tako da mu je materinski jezik bio njema\xc4\x8dki. Kasniji biskup je bio sjemeni\xc5\xa1tarac u znamenitom Travni\xc4\x8dkom sjemeni\xc5\xa1tu kojega su vodili oo. isusovci. Zare\xc4\x91en je za sve\xc4\x87enika u Sarajevu 1937. godine u dobi od 23 godine. Bio je kapelan i \xc5\xbeupnik u vi\xc5\xa1e \xc5\xbeupa tijekom i poslije Drugog svjetskog rata, a komunisti\xc4\x8dke vlasti ga li\xc5\xa1avaju slobode 1952.; pu\xc5\xa1taju ga iz zatvora 1954. godine. Biskup Dragutin \xc4\x8celik bira ga za kapitularnog vikara banjalu\xc4\x8dke biskupije. Papa Ivan XXIII. zare\xc4\x91uje ga za biskupa u dobi od 46 godina, 1959. godine. Sudjelovao je kao \xc4\x8dlan Liturgijske komisije na Drugom vatikanskom saboru, a poslije toga bio je predsjednik Vije\xc4\x87a Biskupske konferencije za liturgiju. Kasnije je bio \xc4\x8dlan Mje\xc5\xa1ovite katoli\xc4\x8dko-pravoslavne komisije za ekumenizam. Bio je poliglot. Oti\xc5\xa1ao je u mirovinu u dobi od 75 godina kada ga je mijenja pomo\xc4\x87ni biskup Franjo Komarica 1989. godine. Alfred Pichler bio je sve\xc4\x87enik 48 godina, od toga 29 godina biskup. Preminuo je u Banjoj Luci 17. svibnja, 1992. u dobi od 78 godina.'